Ρολό κιμά γεμιστό με μανιτάρια και καρότα
Ετοιμάζουμε τη γέμιση με τα λαχανικά και ρολάρουμε τον κιμά. Δεν ξεχνάμε τη σάλτσα καθώς θα δώσει την απαραίτητη σπιρτάδα στο φαγητό μας.
800 γρ. κιμάς μοσχαρίσιος, 1 ξερό κρεμμύδι, χοντροτριμμένο, 1 κουτ. σούπας θυμάρι ξερό (ή ρίγανη), 1/4 μάτσο μαϊντανός, ψιλοκομμένος, 2 κουτ. σούπας ξίδι, 100 γρ. φρυγανιά, τριμμένη, 1 αυγό, 60 ml ελαιόλαδο, 1/2 φλιτζ. τσαγιού παγάκια, τριμμένα, αλάτι, φρεσκοτριμμένο πιπέρι, 2 μέτρια καρότα, χοντροτριμμένα, 200 γρ. μανιτάρια λευκά, ψιλοκομμένα, 1 κουτ. σούπας ελαιόλαδο, 1/2 κουτ. γλυκού δεντρολίβανο ξερό, καλά κοπανισμένο, αλάτι, φρεσκοτριμμένο πιπέρι, 1 κουτ. σούπας ελαιόλαδο, 1 κουτ. γλυκού μέλι, 1 κουτ. σούπας μουστάρδα
Για να φτιάξουμε ρολό κιμά γεμιστό με μανιτάρια και καρότα, αρχικά, ζυμώνουμε καλά όλα τα υλικά για τον κιμά. Στη συνέχεια, καλύπτουμε με μεμβράνη και αφήνουμε στην κατάψυξη για περίπου 5-10 λεπτά, μέχρι να ετοιμάσουμε τη γέμιση.Σε ένα τηγάνι σοτάρουμε, στο λάδι σε δυνατή φωτιά, τα μανιτάρια για 3-4 λεπτά, μέχρι να ροδίσουν και να εξατμιστούν τα υγρά τους. Ρίχνουμε τα καρότα, το δεντρολίβανο και αλατοπίπερο και συνεχίζουμε το σοτάρισμα για άλλα 2 λεπτά, μέχρι να μαλακώσουν ελαφρώς. Αποσύρουμε από τη φωτιά και αφήνουμε να κρυώσουν.Προθερμαίνουμε τον φούρνο στους 200° C.Στρώνουμε ένα μέτριο ταψί με λαδόκολλα. Αδειάζουμε στη λαδόκολλα το μείγμα του κιμά και το ανοίγουμε με τις παλάμες μας σε παραλληλόγραμμο. Απλώνουμε τη γέμιση στη μέση, κατά μήκος της μακριάς πλευράς, και τυλίγουμε σε ρολό. Ανακατεύουμε το λάδι με τη μουστάρδα και το μέλι και αλείφουμε το ρολό. Ψήνουμε, το ρολό κιμά γεμιστό με μανιτάρια και καρότα, για περίπου 45 λεπτά, μέχρι να γίνει και να ροδίσει.
Καρότα,Μανιτάρια,Μοσχαρίσιος κιμάς